送姚子敬
作者：牟巘
朝代：宋

paragraphs: 方聞興秀孝，久矣無令舉。
公車冷於冰，吾已棄如土。
提書向孔牆，萬代禮樂主。
而與先簿正，厥有聖法寓。
士也得所歸，至窮亦云遇。
於惟京頖舊，幸不生蒿穭。
斯文諒在茲，天意豈輕付。
之子抱淵靜，蕭然守環堵。
光彩難自閟，珠玉滿囊楮。
一從鶚表飛，諸公共稱許。
如何但熟睨，引鼎力不武。
棲遲冷掾間，無乃太廉取。
相縻共升斗，端欲重黌宇。
勿嫌屋打頭，硉兀氣未吐。
六月取一息，千里始跬步。
期君在遠業，看君即軒翥。
風雨忽道別，悢悢寡悰緒。
從今閉柴荆，何以慰衰暮。